**OBRAZLOŽENJE IZMJENA I DOPUNA PRORAČUNA**

**OPĆINE SVETI IVAN ŽABNO ZA 2022. GODINU**

**PRAVNI OSNOV**

Odredbama članka 45. Zakona o proračunu („Narodne novine“ broj 144/21) propisano je da se izmjenama i dopunama proračuna mijenja plan isključivo za tekuću proračunsku godinu. Na postupak donošenja izmjena i dopuna proračuna na odgovarajući se način primjenjuju odredbe Zakona za postupak donošenja proračuna.

U prijedlogu Izmjena i dopuna Proračuna za 2022. daje se usporedan pregled izvornog plana te povećanja ili smanjenja u odnosu na izvorni plan.

Izmjene i dopune Proračuna ujedno su konsolidirane Izmjene i dopune Proračuna koje obuhvaćaju sve prihode i rashode proračunskog korisnika Dječjeg vrtića „Žabac“.

**OBRAZLOŽENJE**

Budući da su od donošenja Proračuna Općine Sveti Ivan Žabno nastale promjene koje nisu bile poznate u vrijeme donošenja Proračuna kao i razvoj gospodarske, političke i ekonomske situacije, a koje se odražavaju na prihodnu i rashodnu stranu Proračuna, potrebno je rebalansom ponovno uravnotežiti proračun.

Izvršena su usklađenja plana rashoda sa stvarnim potrebama, tj. Izračunima

(troškovnici, postupci javne nabave, ugovori i dr..).

Izmjenama i dopunama Proračuna iskazano je smanjenje proračuna za 2.800.436,00 kuna ili 12%, tako da plan proračuna sada iznosi 20.325.000,00 kuna. Prikazani su ukupno planirani prihodi i primici s planiranim viškom prihoda. Najvećim dijelom proračun se smanjuje zbog cjelokupne situacije oko stanja gospodarstva, te zbog projekata koji nisu realizirani prema planiranom Proračunu.

Ukupno raspoloživa planirana sredstva u razdoblju od 1. siječnja do 31. prosinca 2022. godine sada iznose 20.325.000,00 kuna, a čine ih planirani prihodi za 2022. (skupina 6 + skupina 7) u iznosu od 15.006.192,89 kuna, te izdatci za financijsku imovinu i otplate zajmova u iznosu 930.000,00 kuna, gdje je iznos od 750,000,00 kuna namijenjen otplati kredita OTP banci, Split, za izgradnju školske sportske dvorane i 180.000,00 kuna namijenjeno je za otplatu glavnice primljenih zajmova iz državnog proračuna, odnosno ako na računu poreza i prireza porezu na dohodak nema dovoljno sredstava, namiruju se na teret državnog proračuna, te se sredstva korištena za izvršenje povrata na računu poreza na dohodak i prireza porezu na dohodak vraćaju od 1. kolovoza do 31. prosinca 2022. godine na račun državnog proračuna u visini 25% raspoloživih sredstava na računu poreza na dohodak i prireza porezu, a ukoliko do 31. prosinca 2022. nije vraćen cjelokupan iznos Financijska agencija će za preostali iznos duga ispostaviti naloge za povrat na teret proračuna jedinice lokalne i područne (regionalne) samouprave, pa se temeljem Upute treba i planirati povrat, zatim viška prihoda iz prethodne godine u iznosu od 5.318.807,11 kuna.

**OBRAZLOŽENJE OPĆEG DIJELA IZMJENA I DOPUNA PRORAČUNA**

**OPĆINE SVETI IVAN ŽABNO ZA 2022. GODINU**

Proračun za razdoblje od 01. siječnja do 31. prosinca 2022. godine sadrži:

- Sažetak A. Računa prihoda i rashoda i B. Računa financiranja,

- A. Račun prihoda i rashoda,

- B. Račun financiranja,

- C. Raspoloživa sredstva iz prethodnih godina

**PRIHODI PRORAČUNA**

Prema Računu prihoda i rashoda, prihodi poslovanja iskazani su smanjenjem od 8.384.243,11 kuna, a prihodi od nefinancijske imovine povećanjem od 265.000,00 kuna.

Prihodi poslovanja iznose 14.427.192,89 kuna, odnosno smanjeni su za 8.384.243,11 kuna. U skupini prihoda poslovanja povećani su prihodi na kontu skupine 61 – Prihodi od poreza u iznosu 243.207,85 kuna, te su prihodi razgraničeni prema uputi Ministarstva financija iz kolovoza o knjiženju na porezne prihode, povrate po godišnjem obračunu, odnosno knjiženje je izvršeno prema Specifikaciji Fine-dodatak. Preknjiženja se vrše na temelju dostavljenih specifikacija Fine početkom mjeseca za prethodni mjesec.

Skupina 63 – Pomoći od subjekata unutar općeg proračuna smanjena su u iznosu 9.204.266,24 kune. Najveće smanjenje iskazano je na prihodima konta skupine 63 Pomoći iz inozemstva i od subjekata unutar općeg proračuna s iznosom od 9.204.266,24 kune. Sredstva su smanjena za 1.195.840,44 kune na podskupini 633 Pomoći proračunu iz drugih proračuna, konkretno Tekuće pomoći iz županijskog proračuna-drvarina smanjene su u cjelokupnom iznosu 30.450,00 kuna budući po Uputi Ministarstva financija knjiženje se obavlja preko konta 239550 –Obveze za naplaćene tuđe prihode, pošto po novom Zakonu o socijalnoj skrbi drvarina pripada troškovima stanovanja, te se isplaćuje iz državnog proračuna. Također su smanjene i kapitalne pomoći iz županijskog proračuna za 72.669,12 kuna, smanjene su i tekuće pomoći iz državnog proračuna u iznosu 140.000,00 kuna, odnosno Središnjeg državnog ureda za demografiju i mlade, tekuće pomoći od Ministarstva regionalnog razvoja i fondova EU smanjena su za 50.000,00, dok je iznos od 250.000,00 kuna već do sada isplaćen za izgradnju vodovodne mreže, kapitalna pomoć Ministarstva graditeljstva za komunalnu opremu smanjena je za 30.000,00 kuna, tekuće pomoći iz državnog proračuna smanjene su za 72.721,32 kuna, a iznos odnosi se na usklađenje plana prihoda na ime fiskalnog izravnanja s Odlukom o udjelu sredstava fiskalnog izravnanja za 2022. godinu, također kapitalne pomoći planirane za izgradnju pješačkih staza smanjene su za 800.000,00 kuna, budući da do kraja godine sredstva neće biti isplaćena, jer nije još uvijek dobiven odgovor na prijavu. 636 Pomoći proračunskim korisnicima iz proračuna koji im nije nadležan iskazan je iznos smanjenja od 8.425,80 kuna, a sredstva su namijenjena Dječjem vrtiću „Žabac“ Sveti Ivan Žabno, temeljem Odluke o sufinanciranju programa javnih potreba u predškolskom odgoju i obrazovanju za 2022. godinu Ministarstva znanosti i obrazovanja. Podskupina 638 Pomoći temeljem prijenosa EU sredstava iskazuje smanjenje od 8.000.000,00 kuna. Navedeni iznos odnosi se na tekuće pomoći za kandidirani kulturni centar, čija realizacija neće biti ostvarena, Vatrogasni dom Cirkvena gdje je dostavljena Obavijest o odbacivanju projekta zbog nedostatka sredstava, te je također smanjena stavka za izgradnju jaslica za 1.000.000,00 kuna zbog toga jer se projekt ove godine ne može realizirati, međutim odobren jest.

Skupina 64 Prihodi od imovine povećani su u iznosu 28.606,52 kune, korigirane su pojedine stavke prihoda od iznajmljivanja i zakupa.

Skupina 65 Prihodi od upravnih i administrativnih pristojbi i pristojbi po posebnim propisima i naknada povećani su za 325.208,76 kuna. U ovoj skupini najveće povećanje od 270.000,00 kuna odnosi se na komunalnu naknadu, pojačana naplata zbog ovrha i uknjižbe založnog prava na nekretninama.

Skupina 66 Prihodi od prodaje proizvoda i robe te pruženih usluga i prihodi od donacija povećani su za 35.000,00 kuna.

Skupina 68 Kazne, upravne mjere i ostali prihodi povećani su za 188.000,00 kuna zbog financijske ošasne imovine.

Razred 7 Prihodi od prodaje nefinancijske imovine povećan je za 265.000,00 kuna.

**RASHODI PRORAČUNA**

Plan rashoda poslovanja iskazan je sa smanjenjem od 2.431.641,10 kuna u odnosu na Proračun, a rashodi za nabavu nefinancijske imovine smanjeni su za 5.282.077,10 kuna. Izmjenama i dopunama Proračuna iskazana su smanjenja na podskupini 421 Građevinski objekti u iznosu 3.224.000,00 kuna, Izmjenama Proračuna Kapitalni projekt kulturni centar smanjen je za 3.500.000,00 kuna jer projekt neće biti realiziran do kraja godine.

**B. RAČUN FINANCIRANJA**

Konto podskupine 547 Otplata glavnice primljenih zajmova od drugih razina vlasti planiran je Izmjenama i dopunama u iznosu 180.000,00 kuna, odnosno povećan za 30.000,00 kuna, budući da to kraja godine neće biti vraćen iznos u državni proračun, već će Financijska agencija sljedeće godine skinuti iznos u 4 jednaka obroka, a prema Naputku Ministarstva financija.

**C. RASPOLOŽIVA SREDSTVA IZ PRETHODNIH GODINA**

**(VIŠAK/MANJAK IZ PRETHODNIH GODINA)**

Na razredu 9 Vlastiti izvori Izmjenama i dopunama Proračuna za 2022. godinu planira se višak prihoda od 5.318.807,11 kuna kako je i navedeno u Odluci o raspodjeli rezultata poslovanja za 2021. godinu, te će služiti za pokriće manjka u tekućoj godini.

**OBRAZLOŽENJE POSEBNOG DIJELA IZMJENA I DOPUNA PRORAČUNA OPĆINE SVETI IVAN ŽABNO ZA 2022. GODINU**

Slijedi obrazloženje rashoda po Programima u Posebnom dijelu Izmjena i dopuna proračuna gdje je preglednije sadržan detaljan opis programa, aktivnosti i projekata.

Izvršena su usklađenja plana rashoda sa stvarnim potrebama, tj. Izračunima

(troškovnici, postupci javne nabave, ugovori i dr..), te izrađen prijedlog Izmjena i dopuna u programima Posebnog dijela Proračuna.

**RAZDJEL 001 OPĆINSKO VIJEĆE**

PROGRAM 1000 FINANCIRANJE REDOVNE DJELATNOSTI povećan je za 79.000,00 kuna.

Aktivnost A1000001 Materijalni rashodi povećana je za 32.000,00 kuna.

329 Ostali nespomenuti rashodi poslovanja, naknade članovima predstavničkih i izvršnih tijela povećani su za 14.000,00 kuna zbog učestalijeg održavanja sjednica Vijeća i Povjerenstava. Također na istoj podskupini povećana je reprezentacija za 18.000,00 kuna, budući da smo u godini inflacije i rasta cijena.

Aktivnost A100003 Sponzorstva povećana je za 40.000,00 kuna, budući da su ove godine obljetnice dobrovoljnih vatrogasnih društava.

Aktivnost A100005 Materijalni rashodi i rashodi za usluge povećana je za 7.000,00 kuna.

**PROGRAM 1002 SUFINANCIRANJE, ŠPORTA, KULTURE I RELIGIJE**

Aktivnost A100009 Održavanje Svetoivanjskih dana povećana je za 27.988,43 kune.

**RAZDJEL 002 JEDINSTVENI UPRAVNI ODJEL**

**PROGRAM 1000 FINANCIRANJE REDOVNE DJELATNOSTI**

Aktivnost A100001 Materijalni rashodi povećani su za 50.000,00 kuna. Materijal se odnosi na božićni nakit, te sirovinu za izradu jaslica u centru Svetog Ivana Žabno ispred crkve.

Aktivnost A100004 Rashodi za zaposlene povećana je za 22.750,00 kuna. Na kontu podskupine 312 Ostali rashodi za zaposlene izvršeno je povećanje za 13.750,00 kuna zbog isplata neoporezivih nagrada i to božićnice i nagrade za radne rezultate, neoporezivi dio je povećan s primjenom od 1.10.2022.. Konto skupine 321 Naknade za prijevoz na posao i s posla povećane su za 9.000,00 kuna zbog naknade za korištenje privatnog automobila koja sada iznosi 3,00 kune po prijeđenom kilometru, budući da gorivo drastično poskupljuje.

Aktivnost A100005 Materijalni rashodi i rashodi za usluge povećana je za 17.978,38 kuna.

Konto podskupine 323 rashodi za usluge povećani su za 12.986,12 kuna i to ostale nespomenute usluge-zaštita na radu u iznosu 4.000,00 kuna, usluge telefona za 4.000,00 kuna, te ostale usluge promidžbe i informiranja za 5.000,00 kuna, konto podskupine 329 ostali nespomenuti rashodi poslovanja povećani su za 30.000,00 kuna (povećanje se najvećim dijelom odnosi na javnobilježničke pristojbe, ostale nespomenute rahode poslovanja). Konto podskupine 342 Kamate na primljene kredite i zajmove smanjen je za 4.868,21 kunu zbog kamata na korištenje kredita OTP banke Split. Rashodi za usluge 323 podskupina smanjena je za 100.000,00 kuna, konkretno iznos se odnosi na smanjenje Usluga agencija, studentskog servisa (prijepisi prijevodi i drugo) - konzultantske usluge, prebačena stavka na novi izvor financiranja 4.1. prihodi po posebnim propisima. Konto podskupine 323 Rashodi za usluge smanjen je za 21.999,74 kune, a odnosi se na tekuće i investicijsko održavanje odnosno čišćenje snijega budući da ga u 12 mjesecu ne bi trebalo biti, kao što je praksa bila i prethodnih nekoliko godina. Također konto podskupine 323 na izvoru 4.1. prihodi po posebnim propisima bilježi povećanje od 30.500,00 kuna što se odnosi na povećanje usluge održavanje računalnih programa. Na kontu podskupine 323 Rashodi za usluge povećani su za 190.488,47 kuna, a to je povećanje konzultantskih usluga koje su prebačene na drugi izvor kako je već prethodno spomenuto. Konto podskupine 322 Rashodi za materijal i energiju – konkretno motorni benzin i dizel gorivo povećano je za 50.000,00 kuna budući da smo u stanju inflacije, gorivo drastično poskupljuje, te smanjenje tekućeg održavanja opreme u iznosu 200.628,26 kuna, trenutno manje kvarova na opremi. Konto skupine 329 Ostali nespomenuti rashodi poslovanja povećani su za 35.000,00 kuna, a povećan je iznos za troškove sudskih postupaka.

Aktivnost A100008 Opremanje Jedinstvenog upravnog odjela Konto podskupine 426 Nematerijalna proizvedena nematerijalna imovina povećana je za 23.228,00 kuna jer se ulagalo u programe budući da je opseg poslova sve veći pa stoga informatizacija mora biti sukladna potrebama Jedinstvenog upravnog odjela, a također i računalna oprema povećana je za 10.099,71 kunu, na kontu podskupine 422, također za nabavu računala i opreme za komunalnog redara koji je zaposlen ove godine.

**PROGRAM 1000 VODOVOD**

Kapitalni projekt K100007 Pomoći- Vodne usluge-KŽ -VODOVOD povećan je za 700.000,00 kuna jer se očekuje do kraja godine izgradnja vodovodne mreže u većem iznosu od planiranog Proračunom.

**PROGRAM 1001 IZGRADNJA CESTA**

Aktivnost A100001 Modernizacija nerazvrstanih cesta povećana je za 246.000,00 kuna budući da će biti izvedeno više radova na asfaltiranju nego što se očekivalo prilikom izrade Proračuna. U Izmjenama programa gradnje detaljno je objašnjeno koje će se nerazvrstane ceste izgraditi do kraja godine.

Aktivnosti A100002 Putna i kanalska mreža smanjena je za 90.000,00 kuna.

Aktivnost A100003 Tekuće održavanje mostova bilježi smanjenje od 16.194,74 kune.

Aktivnost A100004 Sufinanciranje modernizacije lokalnih cesta povećana je za 400.000,00 kuna po Sporazumu sa Županijskom upravom za ceste.

Aktivnost A100005 Snimanje i ucrtavanje nerazvrstanih cesta povećana je za 10.000,00 kuna.

**PROGRAM 1002 IZGRADNJA KOMUNALNE INFRASTRUKTURE**

Kapitalni projekt K1000001 Kanalizacija povećan je za 415.000,00 kuna zbog potpisa Ugovora o dodjeli bespovratnih sredstava kao i Ugovora o sufinanciranju projekta koji se odnose na objavljeni Poziv „Financiranje provedbe investicijskih projekata koji se odnose na manje dijelove sustava javne vodoopskrbe i javne odvodnje otpadnih voda“ iz Nacionalnog plana oporavka i otpornosti 2021-2026.

Kapitalni projekt K10002 PROJEKTNA DOKUMENTACIJA smanjen je za 178.167,59 kuna.

Tekući projekt T10001 Financiranje popratne dokumentacije za korištenje EU sredstava smanjen je za 50.000,00 kuna.

**PROGRAM 1003 ODRŽAVANJE KOMUNALNE INFRASTRUKTURE**

Aktivnost A100001 Održavanje javne rasvjete povećana je za 166.411,53 kuna,

Na kontu podskupine 322 Rashodi za materijal i energiju povećani su za 47.254,53 kune, odnosno iskazano je povećanje za električnu energiju - javnu rasvjetu jer je došlo do poskupljenja energije.

Na kontu podskupine 323 Rashodi za usluge povećani su za 119.157,00 kuna.

Aktivnosti A100002 Održavanje javnih površina i odvoz smeća smanjena je za 204.253,00 kuna. Na kontu podskupine 323 Rashodi za usluge smanjeni su za 90.000,00 kuna. Razlog smanjenja su odgođeni radovi na asfaltiranju, održavanju parkirališta na javnim površinama konkretno pored groblja i na nekim javnim prilazima. Na kontu podskupine 323 Rashodi za usluge smanjeni su za 114.253,00 kuna, smanjenje se odnosi na čišćenje i održavanje javnih površina uz poljske puteve, nerazvrstane ceste, te parkova.

Aktivnost A100004 Modernizacija nogostupa povećana je za 50.000,00 kuna budući da se planira završetak dijela nogostupa u Predavcu Križevačkom.

Aktivnost A100004 Održavanje nerazvrstanih cesta

Na kontu podskupine 322 Rashodi za materijal i energiju povećani su za 100.000,00 kuna budući da se do kraja godine namjerava nasipavati kamen na nerazvrstane ceste.

Na kontu podskupine 323 Rashodi za usluge povećani su za 30.000,00 kuna-usluga prijevoza kamena po nerazvrstanim cestama.

Aktivnost A100009 Otplata kredita i zajmova povećana je za 50.000,00 kuna odnosno ako na računu poreza i prireza porezu na dohodak nema dovoljno sredstava, namiruju se na teret državnog proračuna, te se sredstva korištena za izvršenje povrata na računu poreza na dohodak i prireza porezu na dohodak vraćaju od 1. kolovoza do 31. prosinca 2022. godine na račun državnog proračuna u visini 25% raspoloživih sredstava na računu poreza na dohodak i prireza porezu, a ukoliko do 31. prosinca 2022. nije vraćen cjelokupan iznos Financijska agencija će za preostali iznos duga ispostaviti naloge za povrat na teret proračuna jedinice lokalne i područne (regionalne) samouprave, pa se temeljem Upute treba i planirati povrat na podskupini 547.

Kapitalni projekt K100006 Izgradnja pješačkih staza povećana je za 100.000,00 kuna i to konto podskupine 421 Građevinski objekti, planira se završetak pješačke staze u Predavcu Križevačkom i izgradnja staze u Ulici A.G.Matoša.

Kapitalni projekt K100007 izgradnja pump truck poligona smanjen je za 70.000,00 kuna budući da dobiveni troškovnik iznosi 430.000,00 kuna.

**PROGRAM 1004 ODRŽAVANJE GRAĐEVINSKIH OBJEKATA**

Aktivnost A1000001 Tekuće održavanje građevinskih objekata povećana je za 90.000,00 kuna, na kontu podskupine 322 Rashodi za materijal i energiju, a odnosi se na usluge tekućeg i investicijskog održavanja zgrada i domova u vlasništvu općine.

**PROGRAM 1005 GRADNJA OBJEKATA U VLASNIŠTVU OPĆINE**

Kapitalni projekt K100006 Rekonstrukcija Vatrogasnog doma - Cirkvena smanjena je za 2.500.000,00 kuna zbog obavijesti o odbacivanju zbog nedostatnosti sredstava, no međutim projekt se nastavlja, kroz godine će se financirati iz Proračuna, ako se u međuvremenu ne pojave novi natječaji za navedene građevine.

Tekući projekt T100005 Obnova društvenih domova i zgrada u vlasništvu općine smanjena je za 500.000,00 kuna, na kontu podskupine 451 Dodatna ulaganja na građevinskim objektima, a odnosi se na ulaganja u zgrade i domove u vlasništvu općine.

**PROGRAM 1001 OSTALA KAPITALNA ULAGANJA**

Kapitalni projekt K100001 Otkup zemljišta povećan je za 192.511,53 kune na kontu podskupine 411 budući da je dio otkupa planiran zbog proširenja groblja u Svetom Ivanu Žabnu.

**PROGRAM 1000 ŠKOLSTVO**

Aktivnost A100001 Poklon paketipovećana je za 9.000,00 kuna budući da će poklon paketi biti podijeljeni za djecu od 1-4 razreda osnovne škole i djeci u Dječjem vrtiću Žabac, cijene hrane, mješovite robe su dosta porasle od izrade Proračuna.

Aktivnost A100004 Stipendije i školarine smanjena je za 10.000,00 kuna budući da nije dovoljno prijavljenih studenata, a neki nisu upisali godinu.

Tekući projekt T100001 Dječje igralište povećana je za 23.000,00 kuna, te se namjerava obnoviti dječje igralište u Svetom Ivanu Žabnu.

Aktivnost Sufinanciranje udžbenika i ostalih dopunskih nastavnih sredstava povećana je za 39.936,11 kuna.

Kapitalni projekt K100003 Izgradnja školske sportske dvorane Sveti Ivan Žabno, na kontu podskupine 451 Dodatna ulaganja na građevinskim objektima povećano je za 61.250,00 kuna zbog dodatnih radova na školskoj sportskoj dvorani.

**PROGRAM 1001 PROGRAM PREDŠKOLSKOG ODGOJA**

Aktivnost A100001 Financiranje redovne djelatnosti povećana je za 5.000,00 kuna, odnosno konto podskupine 366 Pomoći proračunskim korisnicima drugih proračuna, odnosno povećana je plaća za djelatnicu predškolskog odgoja.

Kapitalni projekt K100005 Izgradnja jaslica smanjen je za 700.000,00 kuna budući da je prihvaćeno sufinanciranje, ali natječaj će se najvjerojatnije provoditi u 2023. godini za izgradnju.

**PROGRAM 1002 SUFINANCIRANJE ŠPORTA, KULTURE I RELIGIJE**

Aktivnost A1000017 Sredstva za sport povećana je za 60.000,00 kuna, budući da se po provednom natječaju trebaju isplatiti dodatna sredstva nogometnom klubu zbog povećanih troškova treninga, natjecanja.

Kapitalni projekt K100018 Rekonstrukcija postojećeg nogometnog igrališta planirana je sa 700.000,00 kuna budući da se planira dogradnja jednog manjeg nogometnog igrališta.

Kapitalni projekt K1000019 Izgradnja kulturnog centra Sveti Ivan Žabno smanjena je za 3.500.000,00 kuna jer se projekt ne može realizirati do kraja godine, a nije dostavljen odgovor prijave na natječaj projekta.

Aktivnost A1000005 Kupnja kombi vozila planiran je izmjenama i dopunama sa 197.500,00 kuna kao pomoć udrugama i sportskim društvima.

**PROGRAM 1004 PROGRAM POTPORA U OBRAZOVANJU**

Aktivnost A1000001 Sufinanciranje smještaja u vrtić povećana je za 16.000,00 kuna jer je povećano sufinanciranje djece jasličke dobi.

**PROGRAM 1000 PROGRAM SOCIJALNE SKRBI I ZDRAVSTVA**

Aktivnost A100002 Briga o socijalno ugroženim skupinamapovećana je za 9.000,00 kuna budući da se očekuje veći broj Zahtjeva za jednokratnu pomoć ljudi slabijeg imovnog stanja.

Aktivnost A100006 Pomoć obiteljima i kućanstvima-za ogrjev smanjena su za 30.450,00 kuna budući da se po novoj Uputi sredstva ne planiraju u Proračunu već knjiže na 239550- Obveze za tuđe prihode, budući da se po novom Zakonu o socijalnoj skrbi sada isplaćuju iz državnog proračuna.

Aktivnost A100008 Sufinanciranje zdravstvene zaštite (konto podskupine 323), Rashodi za usluge (konto skupine 323) smanjeni su za 28.000,00 kuna, navedeno smanjenje odnosi se na provođenje deratizacije i dezinsekcije na području općine.

**PROGRAM 1000 POTICANJE POLJOPRIVREDNIH GOSPODARSTAVA I POLJOPRIVREDE**

Aktivnost A100002 Pomoć za ublažavanje posljedica od elementarnih nepogoda povećana je za 20.000,00 kuna pošto je prijavljena elementarna nepogoda – suša preko državnog registra, no još do ovih Izmjena nije dostavljena obavijest da li će isplate uopće biti.

**PROGRAM 1000 ZAŠTITA OD POŽARA I SPAŠAVANJE**

Aktivnost A100001 Ostale tekuće donacije-VZ Sveti Ivan Žabno povećana je za 70.000,00 kuna budući da se izdvaja više nego što iznosi zakonska osnovica **za vatrogastvo, što se može objasniti i većom potrebom za angažiranjem vatrogasnih snaga na ispomoći mještanima, bilo što se tiče požara, poplava, potresa, intervencija kod prometnih nesreća i drugih aktivnosti.**

**Aktivnost A100005 Ostale tekuće donacije u naravi – vatrogasna oprema povećana je za 10.000,00 kuna budući da dotrajalost vatrogasne opreme neće koristiti pri intervencijama, potrebno je ulagati i u opremu za održavanje i zaštitu.**

**PROGRAM 1000 DRUŠTVENI DOMOVI**

Aktivnost A100003 Tekuće i investicijsko održavanje društvenih domovapovećana je za 199.000,00 kuna i to na rashodima podskupine 322 Rashodi za materijal i energiju povećanje iznosi 99.000,00, a konto podskupine 323 Rashodi za usluge povećani su za 100.000,00 kuna. Radovi na održavanju domova na području općine planiraju se izvršiti do kraja godine.

**PROGRAM 1012 NABAVA OPREME** Aktivnost A101202 Komunalna oprema za održavanje javnih površina povećana je na kontu podskupine 422 Postrojenja i oprema za 650.000,00 kuna zbog nabave opreme utovarivača JCB 3CX.

**GLAVA 00203 DJEČJI VRTIĆ ŽABAC**

**Proračunski korisnik 0000 DJEČJI VRTIĆ ŽABAC**

**PROGRAM 1001 PROGRAM PREDŠKOLSKOG ODGOJA** mijenja se i glasi:

Na Glavi Dječjeg vrtića Žabac iskazano je povećanje od 210.422,96 kuna odnosno 15,79%, u biti regulirana su sredstva između pojedinih aktivnosti koje su planirane za dječji vrtić i izvora financiranja, budući da je dječji vrtić počeo s radom u 2021. godini te se nisu mogle predvidjeti neki detalji, no s obzirom da je vrtić sada popunjen, troškovi se povećavaju pa tako i iznos sufinanciranja Općine. Izvorni plan dječjeg vrtića iznosio je 1.332.265,80 kuna dok novi planirani iznos je 1.542.688,76 kuna. Sufinanciranje Općine iznosit će 986.000,00 kuna dok sufinanciranje ustanove iznosi 554.768,76 kuna, 1.920,00 kuna iznose pomoći proračunskom korisniku Ministarstva znanosti i obrazovanja temeljem Odluke o sufinanciranju programa javnih potreba u predškolskom odgoju i obrazovanju.

Aktivnost A100007 Odgojno, administrativno i tehničko osoblje - PK povećana je za 226.526,88 kuna s tim da su izvršene promjene povećanja odnosno smanjenja unutar konta podskupine 311-322 rashoda za zaposlene i materijalnih rashoda.

Aktivnost A100008 Materijalni i financijski rashodi – PK smanjena je za 1.605,17 kuna , također promjene izvršene unutar konta podskupine 322 do 343.

Aktivnost A100009 Opremanje predškolske ustanove-PK smanjena je za 14.498,75 kuna.